**Meniniai tyrimai kaip *mąstymo menu* paradigma**

Lina Navickaitė-Martinelli

Paskaitos tikslas – aptarti transformaciją, kurią patiria meninės praktikos, virstančios meniniais tyrimais, ir su kuria susiduria akademinis pasaulis, perimantis nediskursyvias žinių formas ar migruojantis į jas, kaip ir į nekonvencinius tyrimų metodus ir modifikuotus pateikimo bei publikavimo būdus. Paskaitoje taip pat aptariamas meninių tyrimų institucionalizavimas, iš dalies remiantis šiam institucionalizavimui itin pasitarnavusio autoriaus Henko Borgdorffo studija „The Conflict of *the* Faculties“ (Leiden University Press, 2012). Dar viena reikšminga potemė – kokį vaidmenį vienijant ar skiriant įvairių disciplinų meninių tyrimų koncepcijas atlieka verbalinė raiška.

Diskutuojant su meno doktorantais analizuojama, kaip galima būtų atrasti ir išlaikyti tapatumą –­ savitą meninio tyrimo balsą. Ieškoma būdų, kaip būtų galima plėtoti ir sutvirtinti įvairių meninių tyrimų disciplinų tarpusavio sąsajas, kartu išsaugant kiekvienos jų unikalumą; kaip išgryninti, kas yra meniniai tyrimai ir kuo jie esmingai skiriasi nuo bet kurių kitų tyrimų; kaip juos atskirti nuo kitų meno ir mokslo bendradarbiavimo pavidalų – tokių, kur menininkai yra tarsi vizituojantys mokslinių praktikų dalyviai. Konstatuojama, jog meniniai tyrimai – tai tokia žinių paieškos ir perteikimo sritis, kurioje *meninė praktika kaip tyrimas* prisideda prie tolesnio pažinimo.